Saopštenje za javnost:

**Odbrana tajnosti studije o trošku poreskih obveznika**

Transparentnost – Srbija (ogranak Transparency International) dobila je zaključak Poverenika za informacije od javnog značaja, koji je izrekao kaznu od 20.000 dinara Ministarstvu prirodnih resursa, rudarstva i prostornog planiranja jer je odbilo da, na osnovu ranijeg rešenja Poverenika, dostavi Studiju opravdanosti projekta izgradnje kanala Dunav-Morava-Vardar svima koji su tražili taj dokument.

Ministarstvo je, rešenjem Poverenika od  4. aprila, dobilo rok od dva dana da uplati kaznu, ali i da omogući uvid javnosti u Studiju. U protivnom, nastaviće se postupak izvršenja rešenja Poverenika, izricanjem nove kazne u iznosu od 180.000 dinara.

Smatramo jednako nedopustivim praksu, da se uz besmislena ili pravno neutemeljena obrazloženja, važni dokumenti kriju od javnosti, u čemu ovo nije usamljen slučaj, kao i poigravanje novcem poreskih obveznika do koga dolazi kada državni organi, umesto da postupe po izvršnim rešenjima dolaze u situaciju da plaćaju novčane kazne.

Slučaj sa Studijom o izgradnji kanala je još jedan pokazatelj nedovoljne transparentnosti vlade kada je reč o ekonomskim sporazumima sa partnerima iz inostranstva i izgradnji infrastrukturnih objekata. TS je, za sada bezuspešno, mnogo puta ukazivala da je ova oblast jedna od najproblematičnijih sa stanovišta borbe protiv korupcije, ali se ona se nije našla u konačnom tekstu antikorupcijske strategije, a ni u praksi nema nikakvog napretka. Tajnost dokumenata je bila zajednička odlika mnogih slučajeva iz proteklih desetak godina u kojima se sada ispituju zloupotrebe. Umesto da javno proklamovana borba protiv korupcije donese suštinske promene u ovoj oblasti, javnosti i dalje nisu dostupni dokumenti kao što su memorandumi o solarnim elektranama (zaključeni u doba prethodne Vlade) ili sporazumi između JAT-a i Etihada.

Kako bi se izbegao apsurd da se novčane kazne zbog kršenja zakona plaćaju iz budžeta, umesto da ih plate odgovorni rukovodioci potrebno je što pre usvojiti izmene Zakona o slobodnom pristupu informacija od javnog značaja koje su povučene iz skupštinske procedure nakon formiranja Vlade 2012, ali do sada nisu ponovo predložene.

Transparentnost Srbija je u februaru podnela Povereniku predlog za sprovođenje administrativnog izvršenja, kako bi se omogućilo dobijanje informacija koje je TS tražila još u oktobru 2013. godine. Tada je iz Ministarstva prvo odgovoreno da ne mogu da dostave Studiju jer se jedina kopija nalazi kod ministra, a on je na putu. Potom je Ministarstvo obavestilo Transparentnost da Studija ne može da se dostavi javnosti jer se članovi vlade nisu upoznali sa tim dokumentom. Studiju je, inače, ministar Milan Bačević još početkom oktobra 'iz svoje ruke' pokazao na konferenciji za novinare. Poverenik je u januaru doneo rešenje kojim se nalaže Ministarstvu rudarstva da dostavi studiju tražiocima. Dokument je, osim Transparentnosti, tražilo još nekoliko nevladinih organizacija i novinara.

Transparentnost – Srbija

Beograd, 9.4.2014